Buda Ferenc

*Hunyorgó*

Dereng, borong, s te kutyaszemmel

hunyorogsz a furcsa jövőbe,

hisz rég kiderült, mi az ember,

s mint tömörül csorda belőle.

Pásztázod a roncs mennyezetet:

tágul-e rés szabadabbra?

A szó, ha talál, előbbre vezet.

A többi? Csak abrakadabra.

Nyűtt hitedet bár lefokoztad

s vetnéd tova, mégsem ereszt el.

Hát fürkészed a Jót meg a Rosszat

hunyorgó, vén kutyaszemmel.